GULF เปิดหัวปีแรง! ควง WHAUP “ซีโอดี” ไฟเพิ่ม 130MW จับตาราคาทะยานอีกระลอก
GULF เปิดหัวปีแรง! ควง WHAUP จ่ายไฟโรงไฟฟ้าร่วมทุน "กัลฟ์ ทีเอส4" ขนาดกำลังผลิตติดตั้ง 130MW ตั้งแต่วันที่ 1 ม.ค.61 ที่ผ่านมา
3 ม.ค. 2561

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ระบุว่า บริษัท กัลฟ์ ทีเอส4 จำกัด (GTS4) ซึ่งเป็นบริษัทย่อยของบริษัท และเป็นผู้ดำเนินโครงการโรงไฟฟ้า กัลฟ์ ทีเอส4 ได้ดำเนินการจ่ายไฟฟ้าเข้าระบบให้แก่การไฟฟ้าฝ่ายผลิตแห่งประเทศไทย (กฟผ.) แล้ว ตั้งวันที่ 1 ม.ค.61 ประเภทโรงไฟฟ้าผู้ผลิตไฟฟ้ารายเล็ก (Small Power Producer -SPP) ใช้ก๊าซธรรมชาติเป็นเชื้อเพลิง
อนึ่ง โครงการดังกล่าวเป็นการร่วมทุนระหว่าง บริษัท ดับบลิวเอชเอ เอ็นเนอร์ยี่ จำกัด ซึ่งเป็นบริษัทย่อยของ บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP และ บริษัทกัลฟ์ เอ็มพี จำกัด ซึ่งเป็นบริษัทย่อยของ GLUF ถือหุ้นในสัดส่วน 25.01% และ 74.99% ตามลำดับ
ทั้งนี้โรงไฟฟ้า กัลฟ์ ทีเอส 4 ตั้งอยู่ในนิคมอุตสาหกรรมเหมราชอีสเทิร์นซีบอร์ด จังหวัดระยอง มีกำลังไฟฟ้าติดตั้ง 129.9 เมกะวัตต์ และกำลังการผลิตไอน้ำติดตั้ง 25.0 ตันต่อชั่วโมง โดย GTS4 มีสัญญาซื้อขายไฟฟ้ากับ กฟผ.จำนวน 90 เมกะวัตต์ เป็นระยะเวลา 25 ปี และมีสัญญาระยะยาวเพื่อจำหน่ายกำลังการผลิตไฟฟ้า และ ไอน้ำส่วนที่เหลือให้แก่ลูกค้าอุตสาหกรรม
โดยล่าสุด ณ เวลา 10.01 น. ราคาหุ้น GULF อยู่ที่ 65.50 บาท บวก 0.50 บาท หรือ 0.77% สูงสุดที่ 65.75 บาท ต่ำสุดที่ 65.25 บาท ด้วยมูลค่าซื้อขาย 311.99 ล้านบาท
ขณะเดียวกันราคาหุ้น WHAUP อยู่ที่ 8.15 บาท บวก 0.05 บาท หรือ 0.62% สูงสุดที่ 8.15 บาท ต่ำสุดที่ 8.10 บาท ด้วยมูลค่าซื้อขาย 5.97 ล้านบาท